CELEX: 32022D0119
Language: el
Date: 2022-01-26 00:00:00
Title: Απόφαση (ΕΕ) 2022/119 της Επιτροπής της 26ης Ιανουαρίου 2022 για την κατάργηση της απόφασης 2004/613/ΕΚ για τη δημιουργία μιας συμβουλευτικής ομάδας για την τροφική αλυσίδα και την υγεία των ζώων και των φυτών

28.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 19/71
               
            
         ΑΠΟΦΑΣΗ (ΕΕ) 2022/119 ΤΗΣ ΕΠΙΤΡΟΠΗΣ
         της 26ης Ιανουαρίου 2022
         για την κατάργηση της απόφασης 2004/613/ΕΚ για τη δημιουργία μιας συμβουλευτικής ομάδας για την τροφική αλυσίδα και την υγεία των ζώων και των φυτών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Με την απόφαση 2004/613/ΕΚ (1) συστάθηκε η συμβουλευτική ομάδα για την τροφική αλυσίδα και την υγεία των ζώων και των φυτών. Η Επιτροπή έχει ζητήσει τη γνώμη της εν λόγω ομάδας για το πρόγραμμα εργασίας της στους ακόλουθους τομείς: ασφάλεια των τροφίμων και των ζωοτροφών, επισήμανση και παρουσίαση των τροφίμων και των ζωοτροφών, ανθρώπινη διατροφή σε σχέση με τη νομοθεσία για τα τρόφιμα, υγεία και ορθή μεταχείριση των ζώων, καθώς και στον φυτοϋγειονομικό τομέα, και, επίσης, για οποιοδήποτε μέτρο κλήθηκε η Επιτροπή να λάβει ή να προτείνει στους ανωτέρω τομείς πολιτικής.
                  
               
                     (2)
                  
                  
                     Στις 20 Μαΐου 2020 η Επιτροπή ενέκρινε τη στρατηγική «Από το αγρόκτημα στο πιάτο» για ένα δίκαιο, υγιές και φιλικό προς το περιβάλλον σύστημα τροφίμων (2).
                  
               
                     (3)
                  
                  
                     Στο πλαίσιο της εφαρμογής της στρατηγικής «Από το αγρόκτημα στο πιάτο», πρέπει να διεξάγονται διαβουλεύσεις με ενδιαφερόμενα μέρη που διαθέτουν εμπειρογνωσία στους τομείς της υγείας, της διατροφής, της εμπορίας, του περιβάλλοντος, του κλίματος, της βιώσιμης γεωργίας, της αγρονομίας, της αλιείας, της υδατοκαλλιέργειας και των κοινωνικών επιστημών, καθώς και στους τομείς του ψηφιακού μετασχηματισμού και της χρηματοδότησης που αφορούν τα συστήματα τροφίμων.
                  
               
                     (4)
                  
                  
                     Ως εκ τούτου, τα ζητήματα που σχετίζονται με την εφαρμογή της στρατηγικής «Από το αγρόκτημα στο πιάτο» υπερβαίνουν το πεδίο των τομέων εμπειρογνωσίας της ομάδας, όπως προβλέπεται επί του παρόντος στην απόφαση 2004/613/ΕΚ. Κατά συνέπεια, για να εξασφαλιστεί η διευρυμένη συμμετοχή εμπειρογνωμόνων σε αυτούς τους τομείς πολιτικής, είναι αναγκαίο να συσταθεί μια νέα άτυπη ομάδα εμπειρογνωμόνων με διευρυμένη σύνθεση και καθήκοντα.
                  
               
                     (5)
                  
                  
                     Λαμβανομένων υπόψη των ανωτέρω, είναι αναγκαίο να καταργηθεί η απόφαση 2004/613/ΕΚ.
                  
               
                     (6)
                  
                  
                     Δεδομένου ότι η θητεία των μελών της υφιστάμενης συμβουλευτικής ομάδας λήγει στις 14 Ιουλίου 2022, η παρούσα απόφαση θα πρέπει να εφαρμοστεί από την επόμενη ημέρα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2004/613/ΕΚ καταργείται.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            Εφαρμόζεται από τη 15η Ιουλίου 2022.
         
         
            Βρυξέλλες, 26 Ιανουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  Απόφαση της Επιτροπής της 6ης Αυγούστου 2004 για τη δημιουργία μιας συμβουλευτικής ομάδας για την τροφική αλυσίδα και την υγεία των ζώων και των φυτών (ΕΕ L 275 της 25.8.2004, σ. 17).
         
            (2)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών Από το αγρόκτημα στο πιάτο — Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων [COM(2020) 381 final].